stanford-oval/wikipedia huggingface dataset:
Sidemen
היסטוריה > פרויקטים אחרים

מאז 2014 מכרה הקבוצה והפיצה סחורה בלעדית של סידמן באמצעות חברת Sidemen Clothing Limited שלה.
ב־18 באוקטובר 2016, הקבוצה הוציאה ספר בשם Sidemen: The Book, שהובא לאור על ידי Coronet Books, ויצאה לסיבוב פרסומות ברחבי בריטניה. הספר הנמכר ביותר בבריטניה ביחס לזמן יציאתו, מכר 26,436 עותקים בשלושת הימים הראשונים ליציאתו.
בשנת 2018 סייעה הקבוצה בהשקת משחק הספורט הנייד, BoxTuber, אשר יוצר על ידי Viker Limited.
ב-12 באוגוסט 2021 הודיעו ה-Sidemen על הוצאת חברות מועדון בשם Side+ בו יוכלו לקבל החברים קטעים שצונזרו מסרטונים, קטעים שאסור יהיה להעלות ליוטיוב, פודקאסט בשם Sidecast, קטעים מאחורי הקלעים, מפגש ארוחה עם 6 חברים כל 3 חודשים, שיחות זום (יישום) חודשיות, החברים יוכלו לזכות בפרסים כמו קונסולות, נעליים ואף פריטים מתוך סרטונים, החברים יזכו לקודי הנחה בחנות של ה-Sidemen, יהיו שאלות ותשובות לחברי המועדון. מועדון ה־100 אלף הוא מועדון בו יוזמנו 6 חברי מועדון כל 6 חודשים (חבר מועדון כל חודש) ויקבלו הזדמנות לבזבז 100 אלף דולר.
בנוסף הם גם הודיעו על פתיחת רשת מסעדות בשם Sides, וגם וודקה בשם XIX Vodka.
ב-13 באוגוסט הודיעו ה־Sidemen על הוצאת אוסף קלפי טריידינג לזמן מוגבל (יש 14 ימים לאסוף אותם) בשם Sidecards מאת TOPPS, בקלפים יופיעו חברי ה-Sidemen בהווה וכשהיו ילדים, מקומות מפורסמים מסרטונים ותמונות מסרטונים באחת החבילות יופיע קלף זהב מוצא הקלף יזכה להיות החבר השמיני בסיידמן למשך יום אחד.
משחקי ראווה

הקבוצה אירחה שישה אירועי כדורגל לגיוס כסף למטרות צדקה שונות.
משחקי ראווה > משחק ראשון: סנט מרי

הראשון, בשנת 2016, נערך באצטדיון סנט מרי, סאות'המפטון, וגייס מעל 110,000 ליש"ט עבור קרן Saints.
משחקי ראווה > משחקים שני, שלישי ורביעי: אצטדיון הוואלי

המשחק השני בשנת 2017, נערך באצטדיון הכדורגל של צ'ארלטון אתלטיק, לונדון, וגייס 210,00 ליש"ט עבור ה־NSPCC וקהילת האתלטיקה של צ'רלטון.
המשחק השלישי בשנת 2018, שנערך שוב באצטדיון הכדורגל של צ'רלטון אתלטיק, גייס 65,747 ליש"ט עבור Young Minds Trust ו־Trust Charlton Athletic Community.
ב-5 באוגוסט 2022 הודיעו ה־Sidemen הודיעו כי משחק הצדקה יחזור וכרטיסים התחילו להימכר ב-8 באוגוסט וכולם נמכרו תוך פחות מ־24 שעות, המשחק נערך ב-24 בספטמבר, במשחק השתתפו יוטיוברים רבים בהם Mr beast ו־Ishowspeed ועוד רבים. המשחק זכה להצלחה רבה ומעל מיליון פאונד נתרם לצדקה.
משחקי ראווה > משחק חמישי: אצטדיון לונדון

משחק חמישי נערך ב-9 בספטמבר 2023 באצטדיון לונדון, האצטדיון הביתי של הקבוצה הנתמכת על ידי אית'ן פיין וסטהאם יונייטד. Sidemen FC ניצחה 8–5 ושמרה על האליפות מול YouTube Allstars. הראפר אייץ' הופיע במופע המחצית של המשחק. המשחק גייס למעלה מ-2.4 מיליון פאונד עבור CALM, Teenage Cancer Trust, Rays of Sunshine ו-M7Education (העמותה של חבר הקבוצה סיימון מינטר).
משחקי ראווה > משחק שישי: אצטדיון ומבלי

ב-3 בנובמבר 2024, חשבון ה-טוויטר הרשמי של Sidemen פרסם שמשחק הצדקה יחזור למשחק שישי, עם מידע על הכרטיסים שייחשף ב-10 בנובמבר. מאוחר יותר נחשף באותו תאריך שהמשחק הבא יתקיים ב-8 במרץ 2025 באצטדיון ומבלי, האצטדיון הגדול ביותר בבריטניה. ארגוני הצדקה הנתמכים למשחק זה יהיו ארגון הצדקה של ה-BBC, Children in Need וארגון הצדקה של ההרכב, Bright Side.
לאחר 90 דקות תוצאת המשחק הייתה 9–9. ולראשונה בתולדות המשחקים, המשחק המשיך לפנדלים ולאחריהם ניצחה קבוצת ה-Youtube Allstars בתוצאה 5–4 ולקחה את הגביע לראשונה מאז המשחק בשנת 2017.
בסיום המשחק הוכרז כי גויסו 4,733,004 פאונד.
חברי ה-Sidemen

אולג'ידה אולטונג'י – ידוע גם כ-KSI (הווה-2013)
סיימון מינטר – ידוע גם כ-Miniminter (הווה-2013)
ג'וש בראדלי – ידוע גם כ-Zerkaa (הווה-2013)
טובי בראון – ידוע גם כ-TBJZL (הווה-2013)
אית'ן פיין – ידוע גם כ-Behzinga (הווה-2013)
ויק בארן – ידוע גם כ-Vikkstar123 (הווה-2013)
הארי לואיס – ידוע גם כ-Wroetoshaw או בקיצור W2S (הווה-2014)
מרקו בלבול

מרקו בלבול (נולד ב-13 ביולי 1967) הוא מאמן וכדורגלן עבר ישראלי ששיחק בעמדת הבלם.
קריירת משחק

בלבול נולד בטירת כרמל, כבן הזקונים למשפחת עולים ממצרים. החל את הקריירה במחלקת הנוער של מכבי חיפה, ובשנותיו הראשונות בקבוצת הבוגרים של המועדון מיעט לשחק. את הפריצה הגדולה שלו עשה בעונת 1987/1988, תחת הדרכתו של המאמן דרור קשטן, והוא נבחר לתגלית העונה. בעונה לאחריה הוא כבר היה שחקן הרכב קבוע. את עונת 1990/1991, בה זכתה מכבי חיפה בדאבל, החמיץ בלבול כמעט במלואה עקב פציעה.
בלבול היה שותף לאליפות ההיסטורית של חיפה בעונת 1993/1994, בה זכתה באליפות ללא הפסד ליגה ושברה שיאים רבים. בעונה זו הוא שיחק כמגן ימני לצד חוליית הגנה שכללה את אלון חרזי, איתן אהרוני, רומן פץ, אריק בנדו ומשה גלאם.
בקיץ 1998 הביא אותו אברהם גרנט למכבי תל אביב. לאחר שתי עונות, בהן לא זכה עם מכבי תל אביב באף תואר(חוץ מגביע הטוטו), עזב גרנט למכבי חיפה והביא איתו את בלבול. בשתי עונותיו האחרונות כשחקן כמעט ולא שותף בלבול במשחקים, אך היה בפועל עוזר המאמן של גרנט, וזכה עם הקבוצה בשתי אליפויות. בסיום עונת 2001/2002 פרש בלבול ממשחק פעיל, כשבאמתחתו חמש אליפויות ושלושה גביעים עם מכבי חיפה.
לזכותו של בלבול תשע הופעות במדי נבחרת ישראל. בלבול שותף בחמישה משחקים במסגרת מוקדמות יורו 1996. בנוסף הוא שותף בארבעה משחקי ידידות של הנבחרת, באחד מהם גם כבש שער עצמי (הפסד 1–4 לרומניה).
קריירת אימון

לאחר שפרש ממשחק, לפני עונת 2002/2003, מונה בלבול לעוזר המאמן במכבי חיפה תחת אברהם גרנט. לאחר מכן המשיך באותו תפקיד תחת יצחק שום ורוני לוי. בקיץ 2006 בלבול עבר להיות עוזר מאמן של מכבי נתניה תחת טון קאנן, אך קאנן עזב את הקבוצה עוד לפני תחילת העונה, ובלבול עבר להיות עוזר המאמן של אלי גוטמן. כשגוטמן פוטר לאחר מספר חודשים מנתניה, בלבול עזב יחד איתו. בתחילת עונת 2007/2008 מונה בלבול לראשונה למאמן ראשי, בהפועל באר שבע מהליגה הלאומית. פתיחה גרועה של העונה, שהחלה בציפיות האוהדים לעלות לליגת העל בתום העונה, הביאה לפיטוריו כבר בדצמבר.
בקיץ 2008 הגיע בלבול למכבי תל אביב, לשמש כעוזרו של רן בן שמעון, אך האחרון פוטר לאחר כמה מחזורים ובלבול נשאר במועדון, והמשיך כעוזרו של מאמן הקבוצה, אבי נמני. באוקטובר 2009 מונה למאמן קבוצת בני סכנין, והגיע עימה למקום ה-7. בקיץ 2010, לפני שעמד להתחיל את עונתו השנייה כמאמן הקבוצה, פרש בלבול מאימון הקבוצה מסיבות אישיות. לאחר מכן עבר בלבול לאנגליה, שם הוא שימש סקאוט בווסטהאם, תחת ניהולו של אברהם גרנט.
בקיץ 2011 מונה בלבול למאמן מכבי פתח תקווה. ב-15 באוקטובר פוטר בלבול מתפקידו כאשר לזכות הקבוצה היו 11 נקודות מ-8 משחקים.
בינואר 2012 מונה בלבול לעוזר מאמן פרטיזן בלגרד לאחר שאברהם גרנט מונה למאמן הקבוצה.
ב-11 במרץ 2013 מונה שוב למאמן בני סכנין, לאחר פיטוריו של שלומי דורה. בהדרכתו של בלבול סיימה הקבוצה את משחקי הפלייאוף התחתון ללא אף הפסד, ובמחזור האחרון ניצלה מירידה כשסיימה במקום ה-12, מקום אחד מעל הקו האדום. בעונת 2013/2014 הוביל את הקבוצה למקום השישי בפלייאוף העליון, ובתום העונה סיים את תפקידו במועדון.
בספטמבר 2014 חבר בלבול לגרנט פעם נוספת, כשמונה להיות עוזר המנג'ר בקבוצה התאילנדית טרו סאסאנה.
ב-28 בדצמבר 2014 מונה בלבול למאמן הראשי במכבי חיפה, לאחר פיטוריו של אלכסנדר סטנוייביץ'. בתום העונה סיימה הקבוצה במקום החמישי בליגה, ובלבול סיים את תפקידו. ביולי 2016 מונה בלבול למאמן הנבחרת הצעירה של ישראל בכדורגל עמה לא הצליח להעפיל לטורניר יורו 2019. בדצמבר 2018 מונה בפעם השנייה למאמן מכבי חיפה. תחת הדרכתו חל מהפך בקבוצה, הן בתוצאות והן ביכולת, והקבוצה העפילה לפלייאוף מהמקום השני.
בעונת 2019/2020 מכבי חיפה סיימה כסגנית האלופה במקום השני בליגה. ב-8 ביולי 2020 בלבול עזב את מכבי חיפה לאחר עונה וחצי, לאחר שחוזהו הסתיים והקבוצה בחרה שלא להמשיך עמו.
ב-4 במרץ 2021 מונה לעוזר מאמן נבחרת ישראל, וילי רוטנשטיינר. ב-7 בינואר 2022 מונה למאמנה הזמני של נבחרת ישראל, אך פוטר מתפקידו ב-17 במרץ 2022, לפני שהספיק לנהל אפילו משחק אחד.
ב-7 ביולי 2022 מונה למאמנה של נורת'איסט יונייטד מליגת העל ההודית. ב-8 בדצמבר 2022 סיים את תפקידו.
ב-14 במרץ 2023 מונה לעוזר מאמן נבחרת זמביה, תחת המאמן אברהם גרנט.
ב-1 באפריל 2024 מונה לאמן את מכבי נתניה בסוף העונה כאשר הקבוצה נקלעה למאבקי ירידה בפליאוף התחתון לאחר שהחליפה שני מאמנים - רן קוז'וך וגיא צרפתי. ב-29 באוקטובר 2024 פוטר מתפקידו.
תארים > כשחקן

אליפות (5): 1988/1989, 1990/1991, 1993/1994, 2000/2001, 2001/2002
גביע המדינה (4): 1990/1991, 1992/1993, 1994/1995, 1997/1998
גביע הטוטו: 1993/1994
אלוף האלופים: 1989
הערות שוליים

↑  איציק יצחקי‏, מרקו בלבול מונה למאמן מכבי חיפה, באתר וואלה, 28 בדצמבר 2014
↑  עדי סרדס, אסף שקד, ‏דראפיץ' מונה לתפקיד עוזרו של רוני לוי, באתר ONE‏, 3 ביוני 2005
↑  תומר גנור, טון קאנן יאמן את מכבי נתניה, באתר ynet, 4 ביוני 2006
↑  אסף אקרמן‏, גוטמן פוטר ממכבי נתניה, ראובן עטר במקומו, באתר וואלה, 3 בינואר 2007
↑  דוד מרואני, משה הרוש, "מר קונוס": מרקו בלבול, המאמן החדש של מכבי ת"א, באתר הארץ, 4 בנובמבר 2008
↑  אופירה אסייג, מיכה בננו, ‏מרקו בלבול פוטר מהפועל באר שבע, באתר ONE‏, 8 בדצמבר 2007
↑  דוד מרואני, אבי נמני מונה למנג'ר מכבי ת"א; מרקו בלבול יעבוד תחתיו, באתר הארץ, 2 בנובמבר 2008
↑  מרקו בלבול חתם בבני סכנין, באתר וואלה, 21 באוקטובר 2009
↑  בעז גורן, ‏בלבול: נקשרתי לבני סכנין, עשינו יחד דברים יפים, באתר ONE‏, 30 ביוני 2010
↑  גידי ליפקין, מכבי פ"ת: מרקו בלבול ממשיך בקבוצה. בינתיים, באתר ynet, 5 באוקטובר 2011
↑  איציק יצחקי‏, מרקו בלבול סיכם במכבי פתח תקוה, באתר וואלה, 27 במאי 2011
↑  מיקי ג'אן, עומרי תבור, ‏זה היה באוויר: בלבול פוטר ממכבי פתח תקווה, באתר ONE‏, 15 באוקטובר 2011
↑  מרקו בלבול הצטרף לצוות האימון בפרטיזן בלגרד, באתר וואלה, 20 בינואר 2012
↑  מחמוד גאליה, מרקו בלבול מונה למאמן בני סכנין, באתר nrg‏, 11 במרץ 2013
↑  גידי ליפקין, ‏עזרה מבית: בלבול עוזר המנג'ר של גרנט בססאנה, באתר ONE‏, 29 בספטמבר 2014
↑  דורון בן דור, ‏יש מחליף: מרקו בלבול מונה למאמן מכבי חיפה, באתר ONE‏, 28 בדצמבר 2014
↑  גידי ליפקין, ‏בשקט בשקט: איך הפך בלבול למאמן מכ' חיפה, באתר ONE‏, 29 בדצמבר 2014
↑  דורון בן דור, מרקו בלבול מונה כעוזרו של רוטנשטיינר בנבחרת, באתר ONE, ‏4 במרץ 2021
↑  מוטי פשכצקי, ‏ווילי רוטנשטיינר עוזב את נבחרת ישראל, באתר ערוץ הספורט, 7 בפברואר 2022
↑  מוטי פשכצקי, ‏דרמה: בניון שיחרר את בלבול מאימון הנבחרת, באתר ערוץ הספורט, 17 במרץ 2022
↑  איציק כלפי, רשמי: בלבול מונה למאמנה של נורת'איסט יונייטד, באתר ONE, ‏7 ביולי 2022
↑  גידי ליפקין, ‏רשמית: מרקו בלבול מונה למאמן מכבי נתניה, באתר ONE‏, 1 באפריל 2024
דור תורג'מן

דור דוד תורג'מן (נולד ב-24 באוקטובר 2003) הוא כדורגלן ישראלי המשחק בעמדת החלוץ והקיצוני במכבי תל אביב מליגת העל, בנבחרת ישראל הבוגרת ובנבחרת ישראל הצעירה.
קריירת מועדונים

תורג'מן גדל במחלקת הנוער של מועדון ספורט אשדוד. בשנת 2018 עבר למחלקת הנוער של מכבי תל אביב. ב-22 באוגוסט 2020 ערך את הופעת הבכורה שלו במועדון, כשנכנס כמחליף בדקה ה-87 בניצחון 2–0 על בני סכנין במסגרת גביע הטוטו 2020/2021. ב-23 במאי 2021 ערך את הופעת הבכורה שלו בליגת העל הישראלית, כשהחליף את אדוארדו גררו בדקה ה-88 בניצחון 3–0 על מכבי פתח תקווה במסגרת עונת 2020/2021. זו הייתה הופעתו היחידה בליגה בעונה זו.
לקראת עונת 2021/2022 הושאל תורג'מן למשך עונה אחת לבית"ר תל אביב בת ים מהליגה הלאומית. ב-13 בספטמבר 2021 ערך את הופעת הבכורה שלו במועדון, בהפסד 3-1 לבני יהודה תל אביב במסגרת המחזור השלישי. ב-1 בנובמבר הבקיע את שער הבכורה שלו במועדון, בהפסד 4–2 למכבי אחי נצרת במסגרת המחזור העשירי בליגה. בסך הכל ערך 30 הופעות ליגה במהלך תקופת ההשאלה במועדון, בהן הבקיע ארבעה שערים.
ב-1 במרץ 2023 כבש את שער הבכורה שלו במכבי תל אביב, שהיה גם שער הניצחון של קבוצתו בדקה ה-92, בניצחון 2–1 על מכבי פתח תקווה במשחק הגומלין של רבע גמר גביע המדינה בכדורגל 2022/23.
ב-11 ביוני 2023 הודיעה מכבי תל אביב כי תורג'מן חתם בקבוצה ל-3 שנים נוספות עם אופציה לשנה נוספת.
ב-26 בספטמבר 2023 כבש תורג׳מן את שער הבכורה שלו בליגת העל, כאשר הבקיע את השער האחרון של קבוצתו בניצחון 5–0 על הפועל תל אביב.
נבחרות ישראל

תורג'מן נכלל ושיחק בסגל נבחרת ישראל עד גיל 19 לאליפות אירופה לנבחרות עד גיל 19 בשנת 2022. הוא שותף בארבעה מתוך חמישה משחקי נבחרת ישראל בטורניר, כולל בהפסד 1–3 לנבחרת אנגליה לאחריה של הארכה בגמר, בו נכנס כמחליף. בתום טורניר זה, נבחרת הנוער הישראלית הגיעה עמו, למקום ה-2.
תורג'מן כבש את שער הניצחון של נבחרת ישראל עד גיל 20 על ברזיל, במשחק רבע גמר גביע העולם של פיפ"א, במשחק שהסתיים בניצחון 3–2 לטובת ישראל. בתום טורניר זה, הנבחרת הישראלית הגיעה עמו, למקום ה-3.
נכלל בסגל הנבחרת האולימפית של ישראל לטורניר הכדורגל באולימפיאדת פריז (2024).
תארים

אליפות (1): 2023/2024
גביע הטוטו ליגת העל (3): 2020/2021, 2023/2024, 2024/2025
אלוף האלופים (1): 2024
גביע הטוטו לליגה הלאומית (1): 2021/2022
הערות שוליים

↑  דור תורג'מן חתם על חוזה חדש ל-4 שנים, באתר מועדון הכדורגל מכבי תל אביב, ‏11 ביוני 2023
↑  מאלעד מדמון ועד עדי יונה: סגל ישראל לאולימפיאדה, באתר ערוץ הספורט, 2 ביולי 2024
| נבחרת ישראל – אולימפיאדת פריז 2024 |
| --- | --- | --- |
|  1 ניראון •  2 פיינגולד •  3 גולדברג •  4 למקין •  5 רביבו •  6 גאנדלמן •  7 דוידה •  8 אזולאי •  9 תורג'מן •  10 גלוך •   11 עבדה •  12 בן הרוש • 13 מדמון •  14 פרדה • 15 יונה • 16 ישראלוב • 17 שחר • 18 אליאסי • 19 טוקלומטי • 20 יהושע • 21 מלמוד • 22 ששון • מאמן: לוזון |  1 ניראון •  2 פיינגולד •  3 גולדברג •  4 למקין •  5 רביבו •  6 גאנדלמן •  7 דוידה •  8 אזולאי •  9 תורג'מן •  10 גלוך •   11 עבדה •  12 בן הרוש • 13 מדמון •  14 פרדה • 15 יונה • 16 ישראלוב • 17 שחר • 18 אליאסי • 19 טוקלומטי • 20 יהושע • 21 מלמוד • 22 ששון • מאמן: לוזון | ישראל |
|  משלחת ישראל לאולימפיאדת פריז (2024)  |
| --- | --- | --- |
|  אופניים | איתמר איינהורן • רותם גפינוביץ • תומר זלצמן • מיכאל יעקובלב |  |
|  אתלטיקה | גשאו איילה • גירמה אמרה • בלסינג אפריפה • מאור טיורי • מארו טפרי • לונה צ'מטאי-סלפטר |  |
|  בדמינטון | מישה זילברמן |  |
|  ג'ודו | טוהר בוטבול • מאיה גושן •  רז הרשקו • ים וולצ'ק •   ענבר לניר • שגיא מוקי •  תמנע נלסון-לוי •  פיטר פלצ'יק • גפן פרימו • שירה ראשוני • ברוך שמאילוב • גילי שריר   נבחרת ישראל בג'ודו (טוהר בוטבול • מאיה גושן • רז הרשקו • ים וולצ'ק • ענבר לניר • שגיא מוקי • תמנע נלסון-לוי • פיטר פלצ'יק • גפן פרימו • שירה ראשוני • ברוך שמאילוב • גילי שריר) |  |
|  גלישת גלים | ענת ליליאור |  |
|  התעמלות אמנותית | דריה אטמנוב    נבחרת ישראל בהתעמלות אמנותית (שני בקנוב, דיאנה סברצוב, הדר פרידמן, רומי פריצקי, אופיר שחם) |  |
|  התעמלות מכשירים |  ארטיום דולגופיאט • ליהיא רז |  |
|  טאקוונדו | אבישג סמברג |  |
|  טריאתלון | שחר שגיב |  |
|  ירי תחרותי | סרגיי ריכטר |  |
|  כדורגל | נבחרת ישראל בכדורגל (מוחמד אבו ניל, איתן אזולאי, ניב אליאסי, נועם בן הרוש, עמרי גאנדלמן, שון גולדברג, אוסקר גלוך, אושר דוידה, עדי יונה, אור ישראלוב, סתיו למקין, אלעד מדמון, עומר ניראון, ליאל עבדה, עילי פיינגולד, איינאו פרדה, רוי רביבו, עידו שחר, דור תורג'מן) |  |
|  סיף | יובל פרייליך |  |
|  שחייה | אביב ברזלי • איתן בן שטרית • דריה גולובטי • אנסטסיה גורבנקו • אלכסיי גליבינסקי • דוד גרצ'יק • מירון חרותי • גל כהן גרומי • דניס לוקטב • אנדראה מורז • אדם מראענה • בר סולובייצ'יק • איילה ספיץ • לאה פולונסקי • רון פולונסקי • תומר פרנקל • מרטין קרטאבי |  |
|  שחייה אומנותית | שלי בובריצקי • אריאל נשיא |  |
|  שחייה במים פתוחים | מתן רודיטי |  |
|  קשתות | רועי דרור • מיכאלה משה |  |
|  רכיבה | אשלי בונד • דניאל בלומן • רובין מוהר • איזבלה רוסקוף |  |
|  שיט | עומר ורד וילנצ'יק • דור זרקה • ניתאי חסון • נועה לסרי • גל צוקרמן •  שרון קנטור •  תום ראובני • שי קקון |  |
סינג סינג (סרט, 2023)

| --- | --- |

כרזת הסרט הרשמית
 בימוי:  גרג קוודר
 הופק בידי:  גרג קוודר קלינט בנטלי מוניק וולטון
 תסריט:  גרג קוודר קלינט בנטלי
 עריכה:  פארקר לראמי
 שחקנים ראשיים:  קולמן דומינגו קלרנס מקלין שון סון חוזה פול ראסי
 מוזיקה:  ברייס דרסנר
 צילום:  פאט סקולה
 מדינה:  ארצות הברית ארצות הברית
 חברה מפיצה:  A24
 הקרנת בכורה:  10 בספטמבר 2023 (פסטיבל טורונטו) ארצות הברית 12 ביולי 2024
 משך הקרנה:  105 דקות
 שפת הסרט:  אנגלית
 סוגה:  דרמה
 אתר רשמי
 דף הסרט ב־IMDb
סינג סינג (באנגלית: Sing Sing) הוא סרט דרמה אמריקאי משנת 2023, בבימיו של גרג קוודר, שגם כתב את התסריט והפיק את הסרט בשיתוף עם קלינט בנטלי. הסרט מבוסס על תוכנית 'שיקום באמצעות אמנות' אמיתית (אנ') הפועלת בכלא סינג סינג, ומתמקד בקבוצת תיאטרון שאסירים משתתפים בה כחלק מהתכנית. בסרט מככבים השחקנים קולמן דומינגו ופול ראסי, לצד גברים רבים שנכלאו בעבר והינם בוגרי התכנית.
הסרט הוקרן לראשונה בפסטיבל הסרטים בטורונטו 2023. הוא עלה לאקרנים בארצות הברית ב-12 ביולי 2024.
עלילה

ג'ון וויטפילד "דיוויין ג'י" כלוא במתקן הכליאה סינג סינג, ומששתף בקבוצת תיאטרון קטנה שהיא חלק מתוכנית שיקום באמצעות אמנות, ומטרתה להשתמש בתיאטרון כצורה של שיקום עבור האסירים. במהלך הסרט מתברר כי ג'ון כלוא באשמת רצח, וכי הוא עוסק בלימודי החוקים כדי להיטיב להתמודד משפטית, ובמאמץ למצוא ראיות שיוכיחו את חפותו.
הקבוצה, בראשותו של ברנט ביואל, מעלה הפקה של חלום ליל קיץ ומתכוננת להמשך דרכה. ג'ון הוא חבר ועדת ההיגוי של הקבוצה יחד עם מייק מייק חברו הטוב, והשניים מנסים לגייס חברים חדשים לקראת ההצגה הבאה. לאחר מספר ניסיונות הם מגייסים אסיר קשוח ואגרסיבי בשם קרלנס מקלין "דיווין איי". בתחילה דיווין איי מזלזל בתיאטרון ומתייחס אליו כעיסוק חסר טעם. כאשר מתקיים דיון בנוגע לאופי ההצגה הבאה שיעלו חברי הקבוצה, ג'ון מעוניין בדרמה נוספת שתאתגר את כישורי המשחק שלו, אבל דיווין איי מציע שתועלה דווקא קומדיה קלילה, בחירה בה תומכים רוב האסירים. ההצעה מתקבלת, וביואל כותב מחזה קומי המבוסס על מסע בזמן, ומשלב בתוכו את מגוון הרעיונות הפרועים שהציעו האסירים.
דיווין איי עובר במפתיע אודישנים דווקא לתפקיד הדרמטי היחיד בקומדיה, ומתסכל בכך את ג'ון שרואה בבחירותיו צביעות. התסכול מתגבר כאשר דיווין איי מקבל את התפקיד.
בשבועות הבאים עוסקים האסירים בהובלת ביואל בתרגילי משחק שנועדו לעזור להם להתחבר לרגשותיהם. ג'ון מתעלה בלא מאמץ על כישורי המשחק של דיווין איי, שלא מצליח להתחבר לרגשותיו ולמשחק. לאחר שיחה פתוחה שמנהלים השניהם על חייהם האישיים, דיווין אי מתחיל להיפתח וגם להתייחס למחזה ברצינות רבה יותר. כישורי המשחק שלו משתפרים בהדרגה, וזוכים להערכתה של הקבוצה.
ג'ון משוכנע שהצליח למצוא ראייה המוכיחה את חפותו ותגרום לשחרורו בשימוע הבא, הוא משכנע את דיווין איי לגשת גם הוא לשימוע, למרות הסתייגותו מהרשויות וכנות החלטותיהם.
מייק מייק מת ממפרצת מוח במפתיע, ומותו משפיע עמוקות על ג'ון. בשימוע ג'ון מופתע לגלות כי הראייה עליה הסתמך אינה מספיקה כיוון שהעד המוקלט מת. הוא נושא נאום נלהב על האופן בו קבוצת התיאטרון שינתה אותו לטובה, אך המראיינת רק תוהה בתגובה האם הוא משחק גם כאשר הוא משוחח עם הוועדה. שחרורו של ג'ון נדחה, בעוד דיווין איי זוכה לשחרור.
במהלך חזרות אחרונות לקראת ההצגה ג'ון מתפרץ, מותח ביקורת על איכות ההפקה וחוסר המחויבות של יתר משתתפי הקבוצה, ולועג למטרות הקבוצה והישגיה. הוא מנסה להילחם בדיווין איי ונוטש את ההצגה, למעשה עוזב את הקבוצה.
בימים הבאים ג'ון מתבודד. דיווין איי פונה אליו בסופו של דבר והשניים מתפייסים. ג'ון מתנצל על ההתפרצות ודיווין איי מזמין אותו לחזור אל הקבוצה, שמחליטה להעלות הפעם מחזה שג'ון כתב.
הסרט מסתיים בהצגת קטעים מתוכנית שיקום האסירים האמיתית הפועלת בכלא, בהשתתפות השחקנים כשעוד היו אסירים באמת במתקן. בסצנת הסיום ג'ון משתחרר גם הוא. דיווין איי ממתין לו מחוץ לכלא והשניים נוסעים יחד.
שחקנים

קולמן דומינגו – ג'ון "דיווין ג'י" ויטפילד
קלרנס "דיווין איי" מקלין – בתפקיד עצמו
שון סאן חוזה – מייק מייק
פול רייסי – ברנט ביואל
דייוויד ג'ירודי – בתפקיד עצמו
פטריק גריפין – בתפקיד עצמו
ג'ון אדריאן "ג'יי ג'יי" ולסקז – בתפקיד עצמו
שון "דינו" ג'ונסון – בתפקיד עצמו
הפקה

בשנת 2016 הבמאי גרג קוודר הפיק סרט תיעודי קצר בתוך כלא בקנזס, במהלך סיור במתקן הוא נתקל באחד האסירים שמגדל כלב חילוץ בתוך הכלא. הסצנה הקצרה גרמה לו להתעניין בפעילויות שאסירים עושים בתוך הכלא, ובעקבות חיפוש אינטרנטי התוודע לראשונה לתוכנית שיקום דרך אמנויות - RTA. הוא נחשף גם לכתבה משנת 2005 של העיתונאי ג'ון ה. ריצ'רדסון במגזין אסקווייר, שתיארה את הביקור שלו בכלא סינג סינג בו צפה בהופעה הנקראת  Breaking The Mummy's Code שהעלה האסיר ברנט ביואל. התיאור בכתבה הסעיר אותו ובהשראתה נוצר הסרט, שגם מציג את דמותו של ביואל ואת ההופעה.
קוודאר התחיל לעבוד על תסריט עם קלינט בנטלי, השניים יצרו קשר עם ביואל שהמליץ להם להיפגש עם קבוצת האסירים שהיו בקבוצת התיאטרון. קוודאר סיפר שדיווין איי ודיווין ג'י היו שני הראשונים להיכנס למפגש ארוחת הבוקר שעשו, והוא התרשם מהם מיד.
לצורך מחקר והיכרות מעמיקה עם העולם עליו הם כותבים, קוודאר ובנטלי התנדבו כמורים במפגשי ה-RTA.
הסרט צולם במשך 19 ימים ביולי 2022, במספר מתקני כליאה שהושבתו, בין השאר במתקן Downstate Correctional Facility שהושבת לצמיתות מעט לפני צילומי הסרט, ובו עברו מרבית האסירים לשעבר שהשתתפו בסרט. מתקני הכליאה היו סביבה מורכבת לשהייה הן מבחינה לוגיסטית והן מבחינת הקושי של השחקנים שנכלאו בעבר לחזור אליהם. במרבית בתי הכלא בניו יורק אין מיזוג אוויר, ודומינגו סיפר בראיון: "הדבר הראשון שאתה מבחין בו הוא האוויר והחוסר בו". גם בנטלי תיאר את תחושת החוסר בזרימת אוויר: "אבל בכל פעם שהבוגרים צילמו יחד הם הביאו כל כך הרבה שמחה שהתעלתה בהרבה על עליבות הצילומים במקום הזה. להיכנס לחלל שהם יצרו היה כמו להיכנס לצבע ב'הקוסם מארץ עוץ'".
בנוסף צולם הסרט גם בכלא סינג סינג האמיתי, ובתיכון ביקון באפסטייט ניו יורק, שם צולמו מופעי התיאטרון של RTA.
עלות ההפקה הייתה פחות מ-2 מיליון דולר.
הפצה

הסרט הוקרן בבכורה עולמית בפסטיבל הסרטים הבין-לאומי בטורונטו ב-10 בספטמבר 2023, מיד לאחר מכן נרכש להפצה על ידי A24. הוא הוקרן גם בפסטיבל South by Southwest במרץ 2024 וזכה בפרס בחירת הקהל.
הסרט עלה לאקרנים בארצות הברית בהפצה מוגבלת ב-12 ביולי 2024, ובהפצה רגילה ב-2 באוגוסט.
ביקורות

באתר Rotten Tomatoes הסרט קיבל 98 אחוזי טריות המבוססים על 159 ביקורות, עם דירוג ממוצע של 8.7/10. באתר Metacritic עומד על ציון ממוצע משוקלל של 84, המבוסס על 41 מבקרים.
בביקורת במגזין אמפייר תואר הסרט: "שופע חמלה ומלא הומור. זהו מבט מרגש על כלא ואסירים. זה מקומם ומעורר השראה לראות כל כך הרבה יופי בסביבה כל כך קשה". בבוסטון גלוב נכתב: "זה סרט יפהפה, חובת צפייה שמציג את הכוח האמיתי של מכונת האמפתיה שאנחנו קוראים לה סרטים".
פרסים ומועמדויות

הסרט קיבל את פרס ההוקרה לצדק חברתי בטקס פרסי גות'הם 2024, על היותו מתמקד בתוכנית "שיקום באמצעות אמנות" בבית כלא, שמפחיתה את שיעור החזרה לפשע ל-3% בלבד.
| פרס | תאריך | קטגוריה | עבור | תוצאה | מקור |
| --- | --- | --- | --- | --- | --- |
| פרס גות'הם | 2 בדצמבר 2024 | ההופעה הראשית הטובה ביותר | קולמן דומינגו | זכייה |  |
| פרס גות'הם | 2 בדצמבר 2024 | הופעת המשנה הטובה ביותר | קלרנס מקלין | זכייה |  |
| פרס איגוד מבקרי הקולנוע של לוס אנג'לס | 8 בדצמבר 2024 | הופעת המשנה הטובה ביותר | קלרנס מקלין |  מקום שני |  |
| פרס איגוד המבקרים האמריקני | 4 בינואר 2025 | השחקן הטוב ביותר | קולמן דומינגו | זכייה |  |
| פרס גלובוס הזהב | 5 בינואר 2025 | השחקן הטוב ביותר בסרט קולנוע - דרמה | קולמן דומינגו | מועמדות |  |
| פרס סטלייט | 26 בינואר 2025 | השחקן הטוב ביותר בסרט קולנוע - דרמה | קולמן דומינגו | זכייה |  |
| פרס סטלייט | 26 בינואר 2025 | הסרט הטוב ביותר – דרמה | "סינג סינג" | מועמדות |  |
| פרס סטלייט | 26 בינואר 2025 | הבמאי הטוב ביותר | גרג קוודר | מועמדות |  |
| פרס סטלייט | 26 בינואר 2025 | השחקן הטוב ביותר בתפקיד משנה | קלרנס מקלין | מועמדות |  |
| פרס סטלייט | 26 בינואר 2025 | התסריט המעובד הטוב ביותר | קלינט בנטלי, גרג קוודר, קלרנס מקלין וג'ון ויטפילד | מועמדות |  |
הערות שוליים

↑  Mia Galuppo, Toronto: How the Formerly Incarcerated Cast of ‘Sing Sing’ Found Shooting the Prison Drama “Cathartic”, The Hollywood Reporter, ‏2023-09-08 (באנגלית אמריקאית)
↑  Kalia Richardson, How the Cast of 'Sing Sing' Broke Free From Prison to the Big Screen, Rolling Stone, ‏2024-08-01 (באנגלית אמריקאית)
↑  John H. Richardson, The SING SING Follies | Esquire | OCTOBER 2005, Esquire | The Complete Archive (באנגלית אמריקאית)
↑  Oscar Goff, INTERVIEW: Director Greg Kwedar on ‘SING SING’, Boston Hassle
↑  The Sing Sing Follies (A Maximum Security Comedy), Esquire, ‏2024-07-16 (באנגלית אמריקאית)
↑  High Noon: Greg Kwedar and Monique Walton On Sing Sing | Interviews | Roger Ebert, www.rogerebert.com, ‏2024-07-06 (באנגלית אמריקאית)
1 2 3  DP Pat Scola harnessed the glow of KODAK 16mm film to bring warmth…, Kodak (באנגלית)
1 2  How the prison-set 'Sing Sing' captures the magic of acting, Los Angeles Times, ‏2024-07-12 (באנגלית אמריקאית)
1 2  Rachel Sherman, For This Drama, Some Actors Returned to Prison by Choice, The New York Times, ‏2024-07-12 (באנגלית אמריקאית)
↑  Mike Fleming Jr, A24 Lands U.S. Rights On Toronto Buzz Title ‘Sing Sing’ Starring Colman Domingo, Deadline, ‏2023-09-15 (באנגלית אמריקאית)
↑  Olivia Cruz, 2024 SXSW Film & TV Festival Audience Award Winners Announced, SXSW, ‏2024-03-26 (באנגלית אמריקאית)
↑  Colman Domingo on his emotional prison drama 'Sing Sing' and its arts rehabilitation program, EW.com (באנגלית)
↑  Sing Sing, Empire, ‏2024-08-30 (באנגלית)
↑  Odie Henderson Globe Staff, Updated July 31, 2024, 12:08 p m Share on Facebook Share on TwitterView Comments, In ‘Sing Sing,’ art lifts up a theater troupe of incarcerated men - The Boston Globe, BostonGlobe.com (באנגלית אמריקאית)
↑  Jill Goldsmith,Patrick Hipes, Gotham Awards: A24’s ‘A Different Man’ Wins Best Feature; ‘Sing Sing’, ‘Nickel Boys’ Also Score – Full Winners List, Deadline, ‏2024-12-03 (באנגלית אמריקאית)
↑  Clayton Davis, ‘A Different Man’ Takes Best Feature at Gotham Awards: Full Winners List, Variety, ‏2024-12-03 (באנגלית אמריקאית)
↑  Leo Barraclough, Jacques Audiard’s ‘Emilia Pérez’ Wins Best Film, Director, Screenwriter and Actress at European Film Awards, Variety, ‏2024-12-07 (באנגלית אמריקאית)
↑  Andrés Buenahora, National Society of Film Critics Award Winners: ‘Nickel Boys’ and ‘A Real Pain’ Among Top Honorees, Variety, ‏2025-01-04 (באנגלית אמריקאית)
↑  Matthew Barnard, NOMINATIONS ANNOUNCED FOR 82nd ANNUAL GOLDEN GLOBES®, Golden Globes, ‏2024-12-09 (באנגלית אמריקאית)
↑  I. P. A. Admin, IPA Reveals Winners for the 29th Satellite Awards | International Press Academy (באנגלית אמריקאית)